Document ID: 32006R2006

ΚΑΝΟΝΙΣΜΌΣ (ΕΚ) αριθ. 2006/2006 ΤΗΣ ΕΠΙΤΡΟΠΉΣ
της 22ας Δεκεμβρίου 2006
για την τροποποίηση του κανονισμού (ΕΚ) αριθ. 950/2006 προκειμένου να συμπεριληφθεί η ετήσια δασμολογική ποσόστωση για τα προϊόντα του τομέα της ζάχαρης καταγωγής Κροατίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 318/2006 του Συμβουλίου, της 20ής Φεβρουαρίου 2006 για την κοινή οργάνωση των αγορών στον τομέα της ζάχαρης (1), και ιδίως το άρθρο 40 παράγραφος 1 στοιχείο ε) σημείο iii),
Εκτιμώντας τα ακόλουθα:
(1)
Σύμφωνα με το άρθρο 27 παράγραφος 5 και του παραρτήματος IV(η) της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου (2), όπως τροποποιήθηκε με το πρωτόκολλο που εγκρίθηκε με την απόφαση 2006/882/ΕΚ του Συμβουλίου, της 13ης Νοεμβρίου 2006 (3), η Κοινότητα εφαρμόζει δασμολογική ατέλεια στις εισαγωγές στην Κοινότητα προϊόντων καταγωγής Κροατίας που υπάγονται στους κωδικούς ΣΟ 1701 και 1702, με όριο ετήσιας δασμολογικής ποσόστωσης 180 000 τόνους (καθαρό βάρος).
(2)
Το πρωτόκολλο της συμφωνίας σταθεροποίησης και σύνδεσης με την Κροατία τίθεται σε ισχύ την 1η Ιανουαρίου 2007. Ως εκ τούτου, η δασμολογική ποσόστωση για τα προϊόντα του τομέα της ζάχαρης, καταγωγής Κροατίας, πρέπει να ανοιχθεί από την ημερομηνία αυτή.
(3)
Το άνοιγμα και η διαχείριση της εν λόγω ποσόστωσης πρέπει γίνουν σύμφωνα με τον κανονισμό (ΕΚ) αριθ. 950/2006 της Επιτροπής, της 28ης Ιουνίου 2006, για τον καθορισμό, για τις περιόδους εμπορίας 2006/07, 2007/08 και 2008/09, των λεπτομερειών εφαρμογής για την εισαγωγή και το ραφινάρισμα προϊόντων του τομέα της ζάχαρης στο πλαίσιο ορισμένων δασμολογικών ποσοστώσεων και προτιμησιακών συμφωνιών (4), ως «ζάχαρη Βαλκανίων» κατά την έννοια του εν λόγω κανονισμού. Εφόσον το άρθρο 28 του εν λόγω κανονισμού ανοίγει τις δασμολογικές ποσοστώσεις για τη ζάχαρη Βαλκανίων για κάθε περίοδο εμπορίας, οι ετήσιες δασμολογικές ποσοστώσεις για τα προϊόντα ζάχαρης καταγωγής Κροατίας πρέπει να προσαρμοστούν για τους υπόλοιπους εννέα μήνες της περιόδου εμπορίας 2006/07.
(4)
Συνεπώς, ο κανονισμός (ΕΚ) αριθ. 950/2006 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 950/2006 τροποποιείται ως εξής:
1)
στο άρθρο 1 παράγραφος 1, προστίθεται το ακόλουθο στοιχείο:
«η)
Στο άρθρο 27 παράγραφος 5 της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Κροατίας, αφετέρου.»
2)
Στο άρθρο 1, η παράγραφος 2 αντικαθίσταται από το ακόλουθο κείμενο:
«2. Οι ποσότητες που εισάγονται δυνάμει των διατάξεων που αναφέρονται στην παράγραφο 1 στοιχεία γ) έως η) (στο εξής “δασμολογικές ποσοστώσεις”) και των διατάξεων που αναφέρονται στα στοιχεία α) και β) (στο εξής “υποχρεώσεις παράδοσης”) για τις περιόδους 2006/07, 2007/08 και 2008/09 φέρουν τους αύξοντες αριθμούς που εμφανίζονται στο παράρτημα Ι.»
3)
Στο άρθρο 2, το στοιχείο δ) αντικαθίσταται από το ακόλουθο κείμενο:
«δ)
“ζάχαρη Βαλκανίων”, τα προϊόντα του τομέα της ζάχαρης που υπάγονται στους κωδικούς ΣΟ 1701 και 1702, καταγωγής Αλβανίας, Βοσνίας - Ερζεγοβίνης, Σερβίας, Μαυροβουνίου, Κοσσυφοπεδίου, πρώην Γιουγκοσλαβικής Δημοκρατίας της Μακεδονίας ή Κροατίας και εισάγονται στην Κοινότητα δυνάμει του κανονισμού (ΕΚ) αριθ. 2007/2000, της συμφωνίας σταθεροποίησης και σύνδεσης με την πρώην Γιουγκοσλαβική Δημοκρατία της Μακεδονίας και της συμφωνίας σταθεροποίησης και σύνδεσης με την Κροατία·»
4)
Το άρθρο 28 αντικαθίσταται από το ακόλουθο κείμενο:
«Άρθρο 28
1. Για κάθε περίοδο εμπορίας, ανοίγονται δασμολογικές ποσοστώσεις με μηδενικούς δασμούς για συνολική ποσότητα 380 000 τόνων προϊόντων του τομέα της ζάχαρης που υπάγονται στους κωδικούς ΣΟ 1701 και 1702 ως ζάχαρη Βαλκανίων.
Ωστόσο, για την περίοδο εμπορίας 2006/07, η ποσότητα ανέρχεται σε 381 500 τόνους προϊόντων του τομέα της ζάχαρης που υπάγονται στους κωδικούς ΣΟ 1701 και 1702.
2. Οι ποσότητες που αναφέρονται στην παράγραφο 1 κατανέμονται ανά χώρα καταγωγής ως εξής:
-
Αλβανία
1 000 τόνοι,
-
Βοσνία-Ερζεγοβίνη
12 000 τόνοι,
-
Σερβία και Μαυροβούνιο
180 000 τόνοι,
-
Πρώην Γιουγκοσλαβική Δημοκρατία της Μακεδονίας
7 000 τόνοι,
-
Κροατία
180 000 τόνοι.
Ωστόσο, για την περίοδο εμπορίας 2006/07, η κατανομή ανά χώρα καταγωγής είναι η εξής:
-
Αλβανία
1 250 τόνοι,
-
Βοσνία-Ερζεγοβίνη
15 000 τόνοι,
-
Σερβία και Μαυροβούνιο
225 000 τόνοι,
-
Πρώην Γιουγκοσλαβική Δημοκρατία της Μακεδονίας
5 250 τόνοι,
-
Κροατία
135 000 τόνοι.
Οι ποσοστώσεις για την πρώην Γιουγκοσλαβική Δημοκρατία της Μακεδονίας και την Κροατία για την περίοδο εμπορίας 2006/07 θα ανοιχθούν μόνο από την 1η Ιανουαρίου 2007.»
5)
Στο άρθρο 29, η παράγραφος 2 αντικαθίσταται από το ακόλουθο κείμενο:
«2. Η αίτηση πιστοποιητικού εισαγωγής για τη ζάχαρη Βαλκανίων από τα τελωνειακά εδάφη του Μαυροβουνίου, της Σερβίας, του Κοσσυφοπεδίου ή της Κροατίας συνοδεύεται από το πρωτότυπο του πιστοποιητικού εξαγωγής που χορηγείται από τις αρμόδιες αρχές των τελωνειακών εδαφών του Μαυροβουνίου, της Σερβίας, του Κοσσυφοπεδίου ή της Κροατίας, σύμφωνα με το υπόδειγμα που παρατίθεται στο παράρτημα ΙΙ για ποσότητα ίση με αυτή που αναφέρεται στην αίτηση πιστοποιητικού.»
6)
Το παράρτημα Ι τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 2006.

Labels: 3
17
18